Mældu blóðfitu og blóðþrýsting hjá Hólmurum Hjartaheill á Vesturlandi bauð upp á ókeypis blóðfitu - og blóðþrýstingsmælingu í Lionshúsinu í Stykkishólmi á laugardag í samstarfi við lyfjafyrirtækið Aztra Zeneca . Hjartaheill , sem er félag hjartasjúklinga á Vesturlandi , hefur boðið upp á mælingar sem þessar undanfarin ár og eru þær til skiptis á þéttbýlisstöðum á Vesturlandi . Í ár mættu alls 121 til að láta mæla sig í Stykkishólmi og eru það mun fleiri en fulltrúar Hjartaheilla áttu von á sem sýnir sjálfsagt að fólk er sífellt að verða meðvitaðra um mikilvægi góðrar heilsu . Lyfjafyrirtækið AztraZeneca skaffaði tæki og búnað til mælinganna og veitti þeim sem þess óskuðu ráðgjöf . Það var svo heilbrigðisstarfsfólk frá Heilsugæslustöðinni í Stykkishólmi sem sá um mælingarnar í sjálfboðavinnu ásamt fulltrúa frá lyfjafyrirtækinu . Það var fólk á öllum aldri sem lét mæla blóðfitu og blóðþrýsting að þessu sinni og ánægjulegt að unga fólkið lætur sig þessi málefni varða ekki síður en eldra fólk . Að þessu sinni voru nokkrir með það háa blóðfitu að þeim var ráðlagt að leita læknis , aðrir fengu ráðleggingar varðandi hreyfingu og bætt mataræði , en það eru þættir sem geta haft veruleg áhrif á gildi blóðfitu hjá fólki þó inn á milli séu alltaf einhverjir sem þurfa á aðstoð lyfja að halda .